CELEX: 32018D0262
Language: da
Date: 2018-02-14 00:00:00
Title: Kommissionens afgørelse (EU) 2018/262 af 14. februar 2018 om forslaget til borgerinitiativ »We are a welcoming Europe, let us help!« (meddelt under nummer C(2018) 895)

22.2.2018   
            
            
               DA
            
            
               Den Europæiske Unions Tidende
            
            
               L 49/64
            
         KOMMISSIONENS AFGØRELSE (EU) 2018/262
   af 14. februar 2018
   om forslaget til borgerinitiativ »We are a welcoming Europe, let us help!«
   
      
         (meddelt under nummer C(2018) 895)
      
   
   (Kun den engelske udgave er autentisk)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 211/2011 af 16. februar 2011 om borgerinitiativer (1), særlig artikel 4, og
   ud fra følgende betragtninger:
   
               (1)
            
            
               Forslaget til borgerinitiativ »We are a welcoming Europe, let us help!« omhandler følgende: »Medlemslandene har problemer med at håndtere migrationen. De fleste af os vil gerne hjælpe mennesker i nød. Millioner af mennesker har allerede hjulpet til. Nu vil vi høres. Lad os blive et imødekommende Europa igen! Vi opfordrer Europa-Kommissionen til at handle«.
            
         
               (2)
            
            
               I forslaget til borgerinitiativ erklæres følgende målsætninger: »1. Borgere over hele i Europa vil gerne støtte flygtninge og tilbyde dem et sikkert hjem og et nyt liv. Vi vil have Kommissionen til at yde direkte støtte til lokale grupper, som hjælper flygtninge, der har fået nationalt visum. 2. Ingen mennesker bør retsforfølges eller pålægges bøder for at tilbyde humanitær hjælp eller husly. Vi vil have Kommissionen til at stoppe de medlemslande, som straffer frivillige. 3. Alle har ret til retfærdig behandling. Vi vil have Kommissionen til at garantere mere effektive metoder og regler til at beskytte alle ofre for arbejdsudnyttelse og forbrydelser i hele Europa og alle ofre for menneskerettighedskrænkelser ved vores grænser.«
            
         
               (3)
            
            
               Traktaten om Den Europæiske Union styrker unionsborgerskabet og skaber øget demokrati i den måde, hvorpå Unionen fungerer, ved bl.a. at sikre, at alle borgere får ret til at deltage i det demokratiske liv i Unionen via et europæisk borgerinitiativ.
            
         
               (4)
            
            
               Derfor bør de procedurer og betingelser, der er nødvendige for fremsættelsen af et borgerinitiativ, være klare, enkle og brugervenlige samt stå i et rimeligt forhold til borgerinitiativets art for at fremme borgernes deltagelse og gøre Unionen mere tilgængelig.
            
         
               (5)
            
            
               Der kan med henblik på gennemførelsen af traktaterne vedtages EU-retsakter:
               
                           —
                        
                        
                           hvori der fastlægges foranstaltninger med hensyn til personkontrol ved passage af de ydre grænser på grundlag af artikel 77, stk. 2, litra b), i traktaten om Den Europæiske Unions funktionsmåde (TEUF)
                        
                     
                           —
                        
                        
                           hvori der fastlægges foranstaltninger vedrørende et fælles europæisk asylsystem på grundlag af artikel 78, stk. 2, i TEUF
                        
                     
                           —
                        
                        
                           hvori der fastlægges foranstaltninger til at gennemføre en fælles indvandringspolitik med henblik på at sikre en effektiv styring af migrationsstrømme i alle faser, en retfærdig behandling af tredjelandsstatsborgere, der opholder sig lovligt i medlemsstaterne, samt forebyggelse og øget bekæmpelse af ulovlig indvandring og menneskehandel på grundlag af artikel 79, stk. 2, i TEUF
                        
                     
                           —
                        
                        
                           hvori der fastsættes minimumsregler for kriminalitetsofres rettigheder, i den udstrækning det er nødvendigt for at lette den gensidige anerkendelse af domme og retsafgørelser samt det politimæssige og retlige samarbejde i straffesager med en grænseoverskridende dimension, på grundlag af artikel 82, stk. 2, litra c), i TEUF
                        
                     
                           —
                        
                        
                           hvori der fastsættes minimumsregler for, hvad der skal anses for strafbare handlinger, samt for straffene herfor, på grundlag af artikel 83, stk. 1 og 2, i TEUF.
                        
                     
         
               (6)
            
            
               For så vidt angår det andet punkt i det foreslåede borgerinitiativ er Unionens kompetencer i henhold til artikel 83 i TEUF begrænsede, idet Unionen ganske vist tillægges beføjelser til at vedtage minimumsregler for, hvad der skal anses for strafbare handlinger, men der i artikel 83 i TEUF ikke er hjemmel til at forbyde medlemsstaterne at straffe andre typer adfærd, alt efter hvad de anser for passende, herunder handlinger i forbindelse med ulovlig indvandring.
            
         
               (7)
            
            
               Det andet punkt i forslaget til borgerinitiativ bør imidlertid også behandles i lyset af artikel 79 i TEUF. I medfør af denne artikel kan der vedtages EU-retsakter med henblik på gennemførelsen af traktaterne — for at gennemføre en fælles indvandringspolitik med henblik på at sikre en effektiv styring af migrationsstrømme i alle faser og forebyggelse og øget bekæmpelse af ulovlig indvandring og menneskehandel — bl.a. på området ulovlig indvandring og ulovligt ophold, herunder udsendelse og repatriering af personer med ulovligt ophold.
            
         
               (8)
            
            
               Af disse grunde falder forslaget til borgerinitiativ ikke åbenbart uden for Kommissionens beføjelse til at fremsætte et forslag til EU-retsakt med henblik på gennemførelsen af traktaterne.
            
         
               (9)
            
            
               Derudover er der i overensstemmelse med artikel 3, stk. 2, i forordningen blevet dannet en borgerkomité og udpeget kontaktpersoner, og forslaget til borgerinitiativ er ikke utilstedeligt, uunderbygget eller af chikanøs karakter og heller ikke åbenbart i strid med Unionens værdier som fastsat i artikel 2 i traktaten om Den Europæiske Union.
            
         
               (10)
            
            
               Forslaget til borgerinitiativ »We are a welcoming Europe, let us help!« bør derfor registreres —
            
         VEDTAGET DENNE AFGØRELSE:
   Artikel 1
   Forslaget til borgerinitiativ »We are a welcoming Europe, let us help!« registreres.
   Artikel 2
   Denne afgørelse træder i kraft den 15. februar 2018.
   Artikel 3
   Denne afgørelse er rettet til initiativtagerne (medlemmerne af borgerkomitéen) til forslaget til borgerinitiativ med titlen »We are a welcoming Europe, let us help!«, repræsenteret ved Isabelle CHOPIN og Emma BONINO, der fungerer som kontaktpersoner.
   
      Udfærdiget i Bruxelles, den 14. februar 2018.
      
         
            På Kommissionens vegne
         
         Frans TIMMERMANS
         
            Næstformand
         
      
   
   
      (1)  EUT L 65 af 11.3.2011, s. 1.